als_Latn dik_Latn sag_Latn
Shqipëria ka nisur të hënën zyrtarisht përgatitjet për përballjen e së dielës ndaj Armenisë, në kuadër të kualifikueseve të Europianit “Francë 2016”. Xhani De Biazi ka publikuar mesditën e së hënës dhe listën me 26 lojtarë të grumbulluar për t’u përballur në sfidën e 29 marsit në “Elbasan Arena” ndaj Armenisë.
Ndër risitë kryesore të listës prej 28 lojtarësh është pikërisht ftesa për mbrojtësin e talentuar Naser Aliji, i cili mund të jetë një alternativë e rëndësishme për De Biazin, duke parë dhe impenjimet e ardhshme të kuqezinjve.
Ndeshja që do të zhvillohet në folenë e re të kuqezinjve “Elbasan Arena”, është thelbësore për të mbajtur ndezur ëndrrën e shqiptarëve për të marrë pjesë në finalet e Europianit të Francës, që do të zhvillohet në verën e vitit 2016 dhe De Biazi e di mirë këtë. Gjatë konferencës për shtyp në prag të nisjes së grumbullimit të kuqezinjve, trajneri italian tha se fitorja ndaj Armenisë është thelbësore dhe për këtë skuadra duhet të ruajë frymën e bashkëpunimit që e karakterizon.
Timonieri De Biazi u shpreh se Shqipëria ka forcën e grupit dhe përmes saj do kërkojnë të mbajnë ndezur shpresat e kualifikimit. “Ndeshja me Armeninë mbyll fazën e parë në grupin tonë, ku deri tani kemi arritur rezultate mjaft të mira, duke fituar në Portugali, apo barazuar me Danimarkën.
Fatkeqësisht jemi ende në pritje të vendimit final për ndeshjen me Serbinë, por gjithsesi, ecuria ka qenë pozitive dhe një fitore me Armeninë të dielën do të na jepte mjaft shtysë për ndeshjet e kthimit”, – nënvizoi De Biazi.
als_Latn als_Latn als_Latn als_Latn als_Latn